Document ID: 32008D0114

Reference:
15.2.2008
HU
Az Európai Unió Hivatalos Lapja
L 41/15
A TANÁCS HATÁROZATA
(2008. február 12.)
az Euratom Ellátási Ügynökség alapszabályának megállapításáról
(2008/114/EK, Euratom)
AZ EURÓPAI UNIÓ TANÁCSA,
tekintettel az Európai Atomenergia-közösséget létrehozó szerződésre és különösen annak 54. cikke második albekezdésére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A Szerződés II. címének 6. fejezete rendelkezik az Euratom Ellátási Ügynökség (a továbbiakban: Ügynökség) létrehozásáról, és feladataként és legfontosabb kötelezettségeként azt határozza meg, hogy gondoskodjon az európai uniós felhasználók nukleáris anyagokkal való rendszeres és méltányos ellátásáról. Az Ügynökség alapszabályát (2)1958. november 6-án fogadták el. Tekintettel arra, hogy megnőtt a tagállamok száma, továbbá abból a megfontolásból, hogy az Ügynökségnek korszerű pénzügyi előírásokra van szüksége és székhelyét is meg kell határozni, a régi alapszabályt célszerű hatályon kívül helyezni és helyette egy újat elfogadni.
(2)
Az új alapszabálynak olyan pénzügyi rendelkezéseket kell tartalmaznia, amelyek összhangban vannak az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelettel (3). Ugyanakkor a Szerződés 183. cikkével összhangban el kell fogadni az Ügynökségre alkalmazandó új pénzügyi szabályzatot. Célszerű változatlanul hagyni az Ügynökség tőkéjének nagyságát és fenntartani a Szerződésben előírt azon lehetőséget, hogy az Ügynökség az egyes ügyletekre ügyviteli díjat vethet ki.
(3)
Az Ügynökség új alapszabályának igazodnia kell az Európai Unió bővítése utáni helyzethez. Működési és hatékonysági megfontolásból módosítani kell különösen az Ügynökség tanácsadó bizottságának létszámát,
A KÖVETKEZŐKÉPPEN HATÁROZOTT:
1. cikk
A Tanács a mellékletben foglalt formában elfogadja az Euratom Ellátási Ügynökség alapszabályát.
2. cikk
Az Euratom Ellátási Ügynökség 1958. november 6-i alapszabálya hatályát veszti.
3. cikk
Ez a határozat az Európai Unió Hivatalos Lapjában való kihirdetését követő huszadik napon lép hatályba.
Kelt Brüsszelben, 2008. február 12-én.
a Tanács részéről
az elnök
A. BAJUK
(1)  2007. november 13-i vélemény (a Hivatalos Lapban még nem tették közzé).
(2)  HL 27., 1958.12.6., 534. o.
(3)  HL L 248., 2002.9.16., 1. o. A legutóbb az 1525/2007/EK rendelettel (HL L 343., 2007.12.27., 9. o.) módosított rendelet.
MELLÉKLET
AZ EURATOM ELLÁTÁSI ÜGYNÖKSÉG ALAPSZABÁLYA
1.   FEJEZET
BELSŐ FELÉPÍTÉS ÉS MŰKÖDÉS
1. cikk
Célok és feladatok
(1)   Az Euratom Ellátási Ügynökség (a továbbiakban: Ügynökség) célja a Szerződés II. címének 6. fejezete által ráruházott feladatok ellátása a Szerződés célkitűzéseivel összhangban.
E célból az Ügynökség többek között:
—
a nukleáris anyagok és szolgáltatások piacának működésével kapcsolatos bármely kérdésben szakértelmével, tájékoztatással és tanácsaival segíti a Közösséget,
—
az Európai Unió nukleáris anyagokkal és szolgáltatásokkal való ellátásának biztonságát esetlegesen érintő piaci fejlemények figyelemmel kísérése és megállapítása révén piacfigyelő szerepet tölt be,
—
a 11. cikk alapján létrehozott tanácsadó bizottság (a továbbiakban: bizottság) tanácsát kikéri, annak támogatását élvezi és vele szorosan együttműködik.
(2)   A Szerződés 62. és 72. cikkével összhangban az Ügynökség jogosult továbbá nukleáris anyagokból készletet felhalmozni.
2. cikk
Jogállás és székhely
(1)   A Szerződés 54. cikkének megfelelően az Ügynökség jogi személy. Az Ügynökség tevékenységét kizárólag a köz érdekében végzi és nonprofit alapon működik.
(2)   Az Ügynökségre, főigazgatójára és személyzetére alkalmazni kell az Európai Közösségek kiváltságairól és mentességeiről szóló jegyzőkönyv rendelkezéseit.
(3)   Az Ügynökség székhelye Luxembourgban van.
(4)   Saját kezdeményezésére, a Közösségen belüli és kívüli feladatainak ellátásához szükséges körben az Ügynökség további intézkedéseket hozhat belső szervezetéről.
(5)   Az Ügynökség valamennyi tagállamban a nemzeti jog szerint a jogi személyeket megillető legteljesebb jogképességgel rendelkezik. Jogosult különösen ingó és ingatlan tulajdont szerezni és elidegeníteni, valamint jogi eljárásban félként részt venni.
3. cikk
A főigazgató jogai és kötelezettségei
(1)   A főigazgatót a Bizottság nevezi ki.
(2)   A főigazgató ellátja az Ügynökség képviseletét. Hatáskörét másokra átruházhatja. A hatáskör-átruházás szabályait az Ügynökség belső szabályzataiban kell meghatározni.
(3)   A főigazgató:
—
gondoskodik az Ügynökség 1. cikkben említett feladatainak teljesítéséről,
—
gyakorolja az Ügynökség elővételi jogát és a nukleáris anyagok szállítására vonatkozó szerződések körében fennálló kizárólagos szerződéskötési jogát,
—
napi szinten vezeti és kezeli az Ügynökség erőforrásait,
—
rendszeresen tájékoztatja a bizottságot, és a 13. cikk (3) bekezdésével összhangban valamennyi, a bizottság hatáskörébe tartozó kérdésről konzultációt folytat a bizottsággal,
—
elkészíti az Ügynökség bevételeinek és kiadásainak becslését tartalmazó kimutatás tervezetét és végrehajtja az Ügynökség költségvetését,
—
a bizottsággal szoros együttműködésben elkészíti az 1. cikk (1) bekezdése alapján szükségesnek ítélt tanulmányokat, illetve a megfelelő beszámolókat, és e tanulmányokat és beszámolókat megküldi az Európai Parlamentnek, a Tanácsnak és a Bizottságnak.
(4)   A főigazgató jelentés formájában évenként beszámol az Európai Parlamentnek, a Tanácsnak és a Bizottságnak az Ügynökség előző évi tevékenységéről és – a bizottság véleményének ismeretében – benyújtja a következő évi munkaprogramot.
4. cikk
A főigazgató és a személyzet
(1)   A főigazgató és a személyzet tagjai az Európai Közösségek tisztviselői vagy leendő tisztviselői, foglalkoztatásuk az Európai Közösségek tisztviselőinek személyzeti szabályzatáról és az Európai Közösségek egyéb alkalmazottainak alkalmazási feltételeiről szóló 259/68/EGK, Euratom, ESZAK tanácsi rendelet (1) és az Európai Közösségek intézményei által a személyzeti szabályzat alkalmazása céljából közösen elfogadott szabályok alapján történik. A tisztviselőket a Bizottság nevezi ki, illetményüket a Bizottság fizeti.
(2)   A Szerződés 194. cikkével összhangban a főigazgatónak és az Ügynökség személyzete valamennyi tagjának minden birtokába kerülő, vagy vele közölt, a biztonsági besorolási rendszer alá tartozó tény, információ, ismeret, okmány vagy tárgy tekintetében, biztonsági tanúsítvánnyal kell rendelkeznie.
5. cikk
A Bizottság felügyeleti jogköre
(1)   Az Ügynökség a Bizottság felügyelete alatt áll, amely irányelveket bocsát ki számára, és döntései felett vétójoggal rendelkezik.
(2)   A vétójog az Ügynökség határozatának meghozatala után tíz nappal elévül, kivéve abban az esetben, ha ezen időszak alatt a Bizottság vagy annak képviselője fenntartással él. A Bizottság vagy annak képviselője az elévülési idő lejárta előtt fenntartási jogáról lemondhat.
(3)   Ha a Bizottság vagy annak képviselője a (2) bekezdésben előírt időszak alatt fenntartással él, a Bizottság legkésőbb a fenntartás időpontjától számított tíz munkanapon belül végleges állásfoglalást fogad el.
(4)   E cikk rendelkezései semmilyen körülmények között nem eredményezhetik a Szerződés 53. cikke alkalmazásának elmaradását.
(5)   Az Ügynökség bármely, a Szerződés 53. cikkében említett aktusával vagy mulasztásával szemben az érintett fél az értesítés kézhezvételétől számított tizenöt munkanapon belül, értesítés hiányában a közzétételtől számított tizenöt munkanapon belül a Bizottsághoz fordulhat. Értesítés és közzététel hiányában a határidő kezdőnapja az a nap, amikor az érintett fél tudomást szerez az Ügynökség aktusáról.
2.   FEJEZET
PÉNZÜGYI RENDELKEZÉSEK
6. cikk
Pénzügyi műveletek
(1)   Az Ügynökség pénzügyi autonómiát élvez. Működése során igazodik a tevékenységi területén érvényes kereskedelmi alapelvekhez.
(2)   Ha a Szerződésben meghatározott céljai érdekében szükségessé váló, ezen alapszabállyal összhangban végzett pénzügyi vagy kereskedelmi ügyletei úgy kívánják, az Ügynökség bármikor jogosult euróban tartott pénzeszközeit más pénznemre átváltani.
Az Ügynökség lehetőség szerint tartózkodik az ilyen átváltástól, ha a szükséges pénznemben rendelkezik készpénzzel vagy likvid eszközökkel.
Az Ügynökség a kötelezettségei teljesítéséhez közvetlenül nem szükséges pénzeszközökkel – céljaival összhangban – pénzügyi műveleteket végezhet.
(3)   Az Ügynökség a Tanács által előírt határok között jogosult az Európai Atomenergia-közösség nevében kölcsönt felvenni, az ebből befolyó összeget köteles feladatai ellátására fordítani.
(4)   Az Ügynökség által ezen alapszabály alapján vállalt kötelezettségekért az Európai Atomenergia-közösség kezességet vállal.
7. cikk
Bevételek és kiadások
(1)   Minden pénzügyi évre vonatkozóan becslést kell készíteni az Ügynökség bevételeiről és kiadásairól, amelyet rögzíteni kell az Ügynökség költségvetésében. A pénzügyi év egybeesik a naptári évvel.
(2)   A költségvetésben szereplő bevételeknek és kiadásoknak egyensúlyban kell lenniük.
(3)   Az Ügynökség bevételei a Közösség hozzájárulásából, az Ügynökség tőkepiaci befektetéseinek és bankbetéteinek kamataiból és jövedelmeiből, szükség esetén a Szerződés 54. cikkében előírt ügyviteli díjból, valamint a felvett kölcsönökből származnak.
(4)   Az Ügynökség kiadásait a személyzet és a bizottság igazgatási költségei, valamint a harmadik személyekkel kötött szerződésekből eredő költségek jelentik.
(5)   A főigazgató minden évben a következő pénzügyi évre vonatkozóan elkészíti az Ügynökség bevételeinek és kiadásainak becslését. Ezt a becslést, amelynek a létszámterv tervezetét is magában kell foglalnia, március 31-ig – a tanácsadó bizottság véleményének ismeretében – megküldi a Bizottságnak.
(6)   A becslés alapján a Bizottság a létszámterv céljára általa szükségesnek tekintett előirányzatokat és az általános költségvetésre terhelendő támogatás összegét beilleszti az Európai Unió általános költségvetésének előzetes tervezetébe.
(7)   A költségvetési eljárás keretében a költségvetési hatóság engedélyezi az Ügynökségnek nyújtandó támogatásra vonatkozó előirányzatokat, továbbá elfogadja az Ügynökség létszámtervét, amelyet elkülönítve a Bizottság létszámtervébe kell foglalni.
(8)   A költségvetést a Bizottság fogadja el. A költségvetés az Európai Unió általános költségvetésének elfogadását követően válik véglegessé. A költségvetést szükség szerint megfelelően ki kell igazítani. Az Ügynökség költségvetését közzé kell tenni az Ügynökség internetes honlapján.
(9)   Az Ügynökség létszámtervének és költségvetésének esetleges módosításához költségvetés-módosítást kell készíteni, amelyet ugyanazzal az eljárással kell elfogadni, mint az eredeti költségvetést. A létszámterv módosítását be kell nyújtani a költségvetési hatóságnak. A költségvetés-módosítást tájékoztatás céljából meg kell küldeni az Európai Parlamentnek és a Tanácsnak.
8. cikk
A költségvetés végrehajtása, pénzügyi ellenőrzés és pénzügyi szabályok
(1)   Az Ügynökség költségvetését a főigazgató hajtja végre.
(2)   Az Ügynökség számvitelért felelős tisztviselője az Ügynökség előzetes beszámolóját minden pénzügyi évet követően benyújtja:
a)
március 1-jéig konszolidálás céljából a Bizottság számvitelért felelős tisztviselőjének, valamint
b)
a pénzügyi évet követő év március 31-éig a Számvevőszéknek.
(3)   Miután megkapta a Számvevőszék észrevételeit az Ügynökség előzetes beszámolójáról, a főigazgató saját feladatkörében elkészíti, majd véleményezésre megküldi a bizottságnak az Ügynökség végleges beszámolóját.
(4)   A bizottság véleményt nyilvánít az Ügynökség végleges beszámolójáról.
(5)   A főigazgató a végleges beszámolót a bizottság véleményével együtt minden pénzügyi évet követően július 1-jéig megküldi az Európai Parlamentnek, a Tanácsnak, a Bizottságnak és a Számvevőszéknek.
(6)   A végleges beszámolót közzé kell tenni az Ügynökség internetes honlapján.
(7)   A főigazgató szeptember 30-ig megválaszolja a Számvevőszék észrevételeit.
(8)   A főigazgató az Európai Parlament kérésére az Európai Parlament rendelkezésére bocsát minden olyan információt, amely az adott pénzügyi évre vonatkozó mentesítési eljárás zavartalan lebonyolításához szükséges.
(9)   A Tanács minősített többséggel elfogadott ajánlása alapján eljárva az Európai Parlament az N + 2-edik év április 30-ig mentesíti a főigazgatót az N-edik évi költségvetés végrehajtásáért viselt felelőssége alól.
(10)   Amennyiben szükséges, a Szerződés 183. cikkének megfelelően el kell fogadni az Ügynökségre alkalmazandó saját pénzügyi szabályzatot.
9. cikk
Tőke
(1)   Az Ügynökség tőkéje 5 824 000 EUR.
(2)   A tőkét a tagállamok a következőképpen jegyzik:
Belgium
EUR
192 000
Bulgária
EUR
96 000
Cseh Köztársaság
EUR
192 000
Dánia
EUR
96 000
Németország
EUR
672 000
Észtország
EUR
32 000
Írország
EUR
32 000
Görögország
EUR
192 000
Spanyolország
EUR
416 000
Franciaország
EUR
672 000
Olaszország
EUR
672 000
Ciprus
EUR
32 000
Lettország
EUR
32 000
Litvánia
EUR
32 000
Luxemburg
EUR
—
Magyarország
EUR
192 000
Málta
EUR
—
Hollandia
EUR
192 000
Ausztria
EUR
96 000
Lengyelország
EUR
416 000
Portugália
EUR
192 000
Románia
EUR
288 000
Szlovénia
EUR
32 000
Szlovákia
EUR
96 000
Finnország
EUR
96 000
Svédország
EUR
192 000
Egyesült Királyság
EUR
672 000
(3)   Amikor egy tagállam csatlakozik a Közösséghez, befizeti az általa jegyzett tőke 10 %-át. A tőke további részleteinek befizetéséről a Bizottság javaslata alapján a Tanács minősített többséggel határoz. A határozatban lehívott részletet a határozat elfogadását követő harminc napon belül be kell fizetni az Ügynökség részére.
(4)   A tőkebefizetés nem jogosít osztalékra vagy kamatra. A tőkebefizetés csak az Ügynökség felszámolásakor jogosít a befizetett hozzájárulás nominális értékének visszafizetésére.
(5)   Valamennyi befizetést euróban kell teljesíteni.
10. cikk
Ügyviteli díj
Az Ügynökség a Szerződés 54. cikkével összhangban ügyviteli díjat vethet ki azokra az ügyletekre, amelyekben elővételi jogát vagy a nukleáris anyagok szállítására vonatkozó szerződések körében fennálló kizárólagos szerződéskötési jogát gyakorolva részt vesz. Az Ügynökség az ügyviteli díjból származó bevételeket kizárólag működési költségeinek fedezésére használhatja fel.
Az ügyviteli díjra vonatkozó részletes szabályokat végrehajtási határozatban kell meghatározni. A díjtételeket, valamint azok kivetésének és beszedésének módját a Bizottság állapítja meg a Tanáccsal folytatott konzultációt követően és a – bizottság véleményének birtokában lévő – főigazgató javaslata alapján eljárva.
3.   FEJEZET
TANÁCSADÓ BIZOTTSÁG
11. cikk
A bizottság összetétele
(1)   A bizottság tagjai a tagállamok képviselői, az alábbi táblázat szerint. Bármely tagállam dönthet azonban úgy, hogy nem vesz részt a bizottság munkájában. Ha egy tag lemond tagságáról vagy feladatait nem képes ellátni, a megbízatási idő fennmaradó részére utódot kell helyette kinevezni.
Belgium
2 tag
Bulgária
2 tag
Csehország
2 tag
Dánia
1 tag
Németország
4 tag
Észtország
1 tag
Írország
1 tag
Görögország
2 tag
Spanyolország
3 tag
Franciaország
4 tag
Olaszország
4 tag
Ciprus
1 tag
Lettország
1 tag
Litvánia
2 tag
Luxembourg
—
Magyarország
2 tag
Málta
—
Hollandia
2 tag
Ausztria
2 tag
Lengyelország
3 tag
Portugália
2 tag
Románia
3 tag
Szlovénia
2 tag
Szlovákia
2 tag
Finnország
2 tag
Svédország
2 tag
Egyesült Királyság
4 tag.
(2)   A tagállamoknak az Ügynökségben való tőkerészesedését is figyelembe véve, a bizottsági helyek kiosztása tükrözi a tagállamoknak a nukleáris anyagok kereskedelme és a nukleáris üzemanyagciklushoz kapcsolódó szolgáltatások vagy az atomenergia-termelés területén szerzett gyakorlatát, szakértelmét és/vagy az e területeken végzett tevékenységeit.
(3)   A bizottság tagjait a delegáló tagállam a nukleáris anyagok kereskedelme és a nukleáris üzemanyagciklushoz kapcsolódó szolgáltatások vagy az atomenergia-termelés, illetve a nukleáris kereskedelemmel kapcsolatos szabályozási kérdések területén szerzett gyakorlatuk és szakértelmük foka alapján nevezi ki. A megbízatás három évre szól, amely megújítható.
12. cikk
A bizottság elnöke és alelnökei
(1)   A bizottság saját tagjai közül egy elnököt és két alelnököt jelöl ki. Ezek az ügyvezető tisztségviselők a bizottság tapasztalatát és az ipar különböző oldalait, azaz a termelőket és a felhasználókat egyaránt képviselik. Az elnököt akadályoztatása esetén a rangidős alelnök helyettesíti.
(2)   Az elnök és az alelnökök megbízatása három évre szól. Ez a hivatali idő egy alkalommal megújítható, és az elnöki tisztséget a bizottság különböző tapasztalatokkal rendelkező tagjai felváltva látják el, képviselve ekképp mind az ipar, mind a közigazgatás szempontjait. Az elnök, illetve alelnök megbízatása automatikusan megszűnik, ha a bizottságban betöltött tagsági jogviszonya megújítás nélkül megszűnik.
13. cikk
A bizottság feladatmeghatározása
(1)   A bizottság véleményezéssel, valamint elemzések készítésével és információk nyújtásával segíti az Ügynökséget feladatai ellátásában. Ez a segítségnyújtás azon beszámolók, felmérések és elemzések elkészítésére is kiterjed, amelyeket az 1. cikk (1) bekezdése szerint adott esetben el kell készíteni, a főigazgatónak a 3. cikk (3) bekezdésében említett feladatkörén belül. A bizottság kapcsolatot tart fenn egyfelől az Ügynökség, másfelől a nukleáris ipar termelői és felhasználói oldala között.
(2)   Ülésein szóban, ülései között pedig írásban a bizottsággal bármely olyan kérdésben lehet konzultálni, amely az Ügynökség tevékenységi területébe tartozik. Tagjai legalább egyharmadának kezdeményezésére a bizottság ezekben a kérdésekben véleményt is nyilváníthat.
(3)   A főigazgató köteles a bizottsággal konzultálni és azt összehívni, mielőtt döntést hozna a következő kérdésekkel összefüggésben:
a)
a kínálat és a kereslet egyensúlyba hozatalára vonatkozó szabályok (a Szerződés 60. cikkének hatodik albekezdése);
b)
az Ügynökség tőkéje, a tőkeemelés vagy tőkecsökkentés, valamint a pótlólagos tőkejegyzés (a Szerződés 54. cikkének negyedik albekezdése);
c)
a 6. cikkben említett kölcsönök;
d)
az Ügynökség működési költségeinek fedezése céljából az ügyletekre kivetett ügyviteli díj alkalmazása (a Szerződés 54. cikkének ötödik albekezdése);
e)
a kereskedelmi készletek Ügynökség általi felhalmozására és bevonására alkalmazott feltételek (a Szerződés 72. cikkének első albekezdése);
f)
a 8. cikkben említett pénzügyi kérdések, ideértve az Ügynökség pénzügyi szabályzatát és az Ügynökség külön előirányzatának elkészítését a Szerződés 171. cikkének (2) bekezdése szerint;
g)
az éves beszámoló, ideértve a piacelemzést és a következő évi munkaprogramot;
h)
a Szerződés 68. cikke által tiltott gyakorlat megállapításának feltételei;
i)
az Ügynökség megszüntetése.
(4)   A főigazgató szükség esetén határidőt szabhat a bizottság véleményének benyújtására. Ez a határidő nem lehet rövidebb a bizottság tagjainak ebből a célból küldött értesítés elküldésének napjától számított egy hónapnál.
(5)   Ha a bizottság véleménye ez alatt az idő alatt nem szerezhető be, akkor a főigazgató jogosult meghozni a döntést.
(6)   Az ebben a cikkben megjelölt kérdésekben a bizottság véleményétől eltérő döntést a főigazgató saját hatáskörben csak a bizottság véleményének kézhez kapása után legalább tíz munkanap elteltével hozhat.
(7)   A bizottság megalkotja saját eljárási szabályzatát, és ebben minden olyan kérdést szabályoz, amelyről ez az alapszabály nem rendelkezik.
14. cikk
A bizottság ülései
(1)   A bizottság összehívására a következő esetekben kerül sor:
a)
amennyiben az ügyvezető tisztségviselők azt szükségesnek ítélik és rendesen évente kétszer;
b)
a főigazgató kérésére, különösen, amikor a 13. cikk (3) bekezdése szerint a bizottsággal kötelező konzultálni; továbbá
c)
a bizottság tagjainak legalább egyharmada által írásban, a javasolt napirendi pontok megjelölésével benyújtott kérelemre.
A bizottság által jóváhagyandó napirendet az Ügynökség az elnökkel együttműködve állítja össze.
Az Ügynökség a napirendhez kapcsolódó dokumentumokat legalább tizenöt munkanappal az ülést megelőzően megküldi valamennyi bizottsági tagnak.
(2)   A bizottság ülése akkor határozatképes, ha a tagok többsége jelen van. Vélemény elfogadásához a jelen lévő és a képviselt tagok többségének igenlő szavazata szükséges.
(3)   A bizottság minden tagja egy-egy szavazattal rendelkezik. Ha egy adott tag nem tud jelen lenni az ülésen, írásban meghatalmazhatja a bizottság bármely másik tagját, hogy nevében szavazatot adjon le.
(4)   A főigazgató vagy az általa kijelölt személy részt vesz a bizottság ülésein, de szavazati joggal nem rendelkezik. Az Ügynökség személyzetéhez nem tartozó személyek az ülésen akkor vehetnek részt, ha abba a bizottság valamennyi megjelent tagja beleegyezik, és csak úgy, ha vállalják az (5) bekezdésben előírt kötelezettséget.
(5)   A Szerződés 194. cikkével összhangban a bizottság tagjai kötelesek titkosként kezelni minden olyan titokvédelmi minősítés alá eső tényt, információt, ismeretet és dokumentumot, amelynek birtokába jutnak vagy amelyet megismernek.
(6)   A főigazgató a bizottság számára megfelelő titkárságot biztosít, melynek kinevezését a bizottságnak jóvá kell hagynia. A bizottság, az albizottságok és az ügyvezető tisztségviselők ülésein a titkárság vezeti a jegyzőkönyvet. A tanácsadó bizottság működési költségeit az Ügynökség fedezi.
(7)   Az Ügynökség tagállamonként egy-egy bizottsági tag utazási költségeit téríti.
(1)  HL L 56., 1968.3.4., 1. o. A legutóbb az 1558/2007/EK, Euratom rendelettel (HL L 340., 2007.12.22., 1. o.) módosított rendelet.

Summary:
Az Euratom Ellátási Ügynökség átdolgozott alapszabálya
Az Euratom Ellátási Ügynökség átdolgozott alapszabálya
 
ÖSSZEFOGLALÓ AZ ALÁBBI DOKUMENTUMOKRÓL:
2008/114/EK határozat, az Euratom Ellátási Ügynökség alapszabályának megállapítása
Az Európai Atomenergia-közösségről (Euratom) szóló szerződés 52. cikke
MI A HATÁROZAT CÉLJA?
Megállapítja az az Euratom Ellátási Ügynökség alapszabályát, amelyet közvetlenül az 1957-es Euratom-Szerződés hozott létre, hogy figyelembe vegye az uniós országok számának növekedését, valamint hogy modernizálja az Ügynökség pénzügyi szabályait, és létrehozza a központját Luxemburgban.
Az Európai Atomenergia-közösségről (Euratom) szóló szerződés 52. cikke, amelynek célja, hogy gondoskodjon az uniós országokbeli felhasználók nukleáris anyagokkal való rendszeres és méltányos ellátásáról, képezi az Euratom Ellátási Ügynökség jogalapját.
FŐBB PONTOK
Az Euratom Ellátási Ügynökség egy uniós szerv, amely a következők kínálatának és keresletének szabályozásáért felel:ásványércek;  nyersanyagok (természetes urán például);  különleges hasadóanyagok (dúsított urán és plutónium például).  Az Ügynökség kizárólagos joggal rendelkezik a fentiekhez hasonló és az EU-n belülről vagy kívülről származó nukleáris anyagokhoz kapcsolódó szerződések „megkötésére” (vagyis ellenjegyzésére). Az Euratom-Szerződés alapján továbbá opciós joggal rendelkezik nukleáris anyagok megszerzése tekintetében.
Az Ügynökség jogi személyiség (vagyis saját jogán független szervezet).
Célkitűzések és feladatok
Az Euratom Ellátási Ügynökség:megkapja a nukleáris anyagok uniós ellátására vonatkozó összes szerződést; a szerződések értékelését követően az Ügynökség főigazgatója határoz arról, hogy megadja-e az Ügynökség ellenjegyzését, ami a szerződések érvényességének egyik feltétele;  értesíteni kell a nukleáris ágazatban nyújtott szerződésekhez kapcsolódó szolgáltatásokról.  Ezenkívül az Euratom Ellátási Ügynökség:a nukleáris anyagok és szolgáltatások piacával kapcsolatosan szakértelmével, tájékoztatással és tanácsaival segíti az EU-t;  ellenőrzi a nukleáris piac azon fejleményeit, amelyek befolyásolhatják az uniós nukleáris anyagok és szolgáltatások ellátásának biztonságát;  évente jelentést tesz közzé az előző évben elvégzett tevékenységeiről, valamint a következő évi munkaprogramjáról, amely jelentéseket az Európai Parlamentnek, a Tanácsnak és az Európai Bizottságnak nyújtja be;  szorosan együttműködik a tanácsadó bizottsággal.  Az Ügynökség továbbá saját nukleáris anyagkészletet halmozhat fel. Az Ügynökséget a Bizottság felügyeli, amely jogosult irányelveket (vagyis utasításokat) kiadni számára, és megvétózni a határozatait.
Jogállás és székhely
Az Euratom Ellátási Ügynökség:non-profit szervezet;  központja Luxembourgban van;  saját kezdeményezésre további intézkedéseket tehet saját belső szervezetét illetően, feladatainak Unión belül és kívül történő ellátása érdekben;  az egyes uniós országok joga alapján elérhető lehető legteljesebb jogképességgel rendelkezik, és – különösen – vagyonra tehet szert és rendelkezhet vagyonnal, illetve jogi eljárások fele lehet.  Főigazgató és a személyzet
Az Ügynökség főigazgatója a következőkért felelős:biztosítja az Ügynökség feladatainak ellátását;  gyakorolja az Ügynökség azon kizárólagos jogát, hogy ellátási szerződést kössön nukleáris anyagok tekintetében, illetve az opciós jogát;  az Ügynökség erőforrásainak napi adminisztrációja és igazgatása;  az Ügynökség tanácsadó bizottságának rendszeres tájékoztatása, és konzultáció folytatása a bizottsággal a releváns ügyeket illetően;  az Ügynökség bevételeire és kiadásaira vonatkozó előirányzatok tervezetének elkészítése, és költségvetésének végrehajtása;  tanulmányok és jelentések készítése (az éves jelentést is beleértve) szoros együttműködésben a bizottsággal, és azok továbbítása az Európai Parlament, a Tanács és az Európai Bizottság számára.  A főigazgató és az Ügynökség személyzete az Európai Bizottság tisztviselői, és biztonsági átvilágítás alá tartoznak.
Pénzügyek
Az Ügynökség:pénzügyileg független;  közvetlenül vonatkoznak rá az EU általános költségvetésére vonatkozó pénzügyi szabályok (jelenleg (EU, Euratom) 2018/1046 rendelet).  Az Ügynökség bevételei manapság kizárólag uniós hozzájárulásból áll.
Az Ügynökség költségvetését a Bizottság fogadja el, és az EU általános költségvetésének végérvényes elfogadását követően válik véglegessé.
Horvátország Unióhoz való csatlakozását követően az Ügynökség tőkéje 5 856 000€ összegben került meghatározásra, amelyet az egyes uniós országok jegyeznek. Luxemburg és Málta nem vesz részt ebben.
Tanácsadó Bizottság
Az uniós országok (Luxemburg és Málta kivételével) 1-4 képviselőt választanak a tanácsadó bizottságba, az Ügynökség alapszabályával összhangban. A bizottság tagjait a nukleáris anyagok kereskedelme vagy a nukleárisenergia-termelés, illetve szabályozás terén szerzett tapasztalatuk és szakértelmük alapján nevezik ki.
A bizottságot rendszerint évente kétszer hívja össze az Ügynökség főigazgatója. A bizottsággal konzultáli kell, mielőtt az Ügynökség főigazgatója (az Ügynökség alapszabályában felsorolt) fontos határozatokat fogad el.
A bizottság véleményezéssel, valamint elemzések készítésével és információk nyújtásával segíti az Ügynökség munkáját.
MIKORTÓL HATÁLYOS EZ A HATÁROZAT?
A határozat 2008 márciusa óta hatályos, átdolgozott változata pedig Horvátország csatlakozását követően, 2013. július 1-je óta hatályos.
HÁTTÉR
További információkért lásd:Euratom (Európai Bizottság)  Euratom Ellátási Ügynökség (Európai Bizottság).  
FŐ DOKUMENTUMOK
A Tanács 2008/114/EK, Euratom határozata (2008. február 12.) az Euratom Ellátási Ügynökség alapszabályának megállapításáról (HL L 41., 2008.2.15., 15–20. o.)
A 2008/114/EK, Euratom határozat későbbi módosításait belefoglalták az alapszövegbe. Ez az egységes szerkezetbe foglalt változat kizárólag tájékoztató jellegű.
Az Európai Atomenergia-közösséget létrehozó szerződés — II. cím — A fejlődés előmozdítása az atomenergia területén — 6. fejezet — Ellátás — 52. cikk (HL C 203., 2016.6.7., 24. o.)
KAPCSOLÓDÓ DOKUMENTUMOK
Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1–222. o.)
utolsó frissítés 11.09.2018